Pärast neid viit imelist spordipäeva otsustasime teha puhkepäeva ja sõita mägedest alla pealinna Tbilisit oma silmaga uudistama. No ja vot see oli midagi, millest annab pajatada. Kui huumorisatiir meie kilulinnast Tallinna kui "tornide linna" tunneb, siis vennasrahva grusiinide pealinna nimetaks "kontrastide linnaks". Üheltpoolt oli seda uhkust ja vägevust nii hoonete, autode, ausammaste näol ja  sealsamas kõrval oli sellist jubedust, et karju appi. Ilmselt on paljud näinud filmi Kasahstani püstolreporterist Boratist ja vahvaid vaateid tema kodumaale ning saanud spämmkirju piltidega endistest post-sots.riikidedest, kus lokkav totrus karjub siin ja seal. Jah, just täpselt selline on Tbilisi vanalinna MB ja BMW maasturite taustal. Aga nagu ikka, üks pilt on parem, kui tuhat sõna...